AARHUS: På landsplan kan 84 unge mænd og kvinder fra 1. februar kalde sig færdiguddannede politibetjente. De er dermed den første årgang fra politiets nye to-årige basisuddannelse.

Fem af de nyuddannede stempler ind hos Østjyllands Politi, og her er man også klar til at byde de nye betjente velkomne.

- Vi byder velkommen til fem nye betjente fra den nye basisuddannelse. Vi kender dem i forvejen, fordi de har gennemgået deres praktiske del af uddannelsen her i kredsen. Det betyder også, at de allerede kender vores opgaver og den virkelighed, vi arbejder i. De starter i vores sags- og patruljeenhed, så det er blandt andet dem, borgerne vil møde på gaden, siger Klaus Arboe Rasmussen, chefpolitiinspektør hos Østjyllands Politi.

Ifølge HR-direktør hos Rigspolitiet, Ina Eliasen, er der i den grad brug for de ekstra hænder ude i politikredsene.

- Dansk politi har de seneste år fået rigtig mange nye og tunge opgaver. Så det er positivt, at vi samtidig med den nye basisuddannelse også kan øge optaget og få flere betjente ud og hjælpe til med at løfte, siger hun.